জুহরী জহর চিনে বেনে চিনে সোনা ।  পীর প্যাগাম্বর চিনে সাধু কোন জনা ।।  পীরের অদ্ভুত কাণ্ড সকলি দেখিয়া ।  কঙ্কের পরাণ গেল মোহিত হইয়া ।।  সর্ব্বদা  নিকটে কঙ্ক ভক্তিপূর্ণ মনে ।  চরণে লুটায় তার দেবতার জ্ঞানে ।।  তার পর জাতি ধর্ম সকলি ভুলিয়া ।  পীরের প্রসাদ খায় অমৃত বলিয়া ।।  দীক্ষিত হৈলা কঙ্ক যবন পীরের স্থানে ।  সর্ব্বনাশের কথা কঙ্ক কিছুই না জানে ।।  জাতি-ধর্ম নাশ হইল রটিল বদনাম ।  পীরের নিকটে কঙ্ক শিখিয়ে কালাম ।।  পীরের নিকটে যায় কেউ নাহি জানে ।  গতায়তি করে কঙ্ক অতি সংগোপনে ।।  ভক্তি-মুক্তি-তন্ত্র-মন্ত্র-দেহ মন প্রাণ ।  অচিরে গুরুর পদে কৈল সমর্পণ ।।  গুরুতে বিশ্বাস আর গুরু ইষ্ট ধন ।  দামোদর দাস কহে এই ভক্তের লক্ষণ ।।